CELEX: 32015D1849
Language: bg
Date: 2015-10-13 00:00:00
Title: Решение за изпълнение (ЕС) 2015/1849 на Комисията от 13 октомври 2015 година относно мерки за предотвратяване на въвеждането и разпространението в Съюза на вредители по отношение на някои зеленчуци с произход от Гана (нотифицирано под номер С(2015) 6858)

15.10.2015   
            
            
               BG
            
            
               Официален вестник на Европейския съюз
            
            
               L 268/33
            
         РЕШЕНИЕ ЗА ИЗПЪЛНЕНИЕ (ЕС) 2015/1849 НА КОМИСИЯТА
   от 13 октомври 2015 година
   относно мерки за предотвратяване на въвеждането и разпространението в Съюза на вредители по отношение на някои зеленчуци с произход от Гана
   
      
         (нотифицирано под номер С(2015) 6858)
      
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, трето изречение от нея,
   като има предвид, че:
   
               (1)
            
            
               При фитосанитарните проверки, извършвани от държавите членки по отношение на пратки с определени растения и растителни продукти с произход от Гана, бе установено, че много от тези растения и растителни продукти са заразени с вредители, главно неевропейски видове, принадлежащи към сем. Tephritidae, като Ceratitis cosyra (Walker), Thrips palmi Karny или Bemisia tabaci (Genn.). От 2009 г. насам се забелязва значително нарастване на броя на пратките от Гана за Съюза, в които е установено наличие на вредители. По-голямата част от вредителите са открити в растения, различни от семена, от видовете Capsicum L., Lagenaria Ser., Luffa Mill., Momordica L. и Solanum L., с изключение на S. lycopersicum L. (наричани по-нататък „посочените стоки“).
            
         
               (2)
            
            
               При проведените от Комисията одити в Гана през 2012 г. и 2015 г. бяха констатирани недостатъци в системата за предоставяне на фитосанитарни сертификати за износ. Въпреки уверенията и действията, обявени от компетентните органи на Гана, броят на случаите на откриване на вредители продължи да нараства.
            
         
               (3)
            
            
               С оглед на резултатите от тези одити и броя на пратките с открити вредители Комисията стигна до заключението, че настоящите фитосанитарни защитни мерки на Гана не са достатъчни нито за да се гарантира, че пратките с растения и растителни продукти с произход от Гана са свободни от вредители, нито за да се избегне рискът от въвеждане на вредители в Съюза посредством вноса на посочените стоки.
            
         
               (4)
            
            
               Следва да бъдат взети мерки за предотвратяване на риска, който представлява вносът в Съюза на посочените стоки. Поради това въвеждането в Съюза на посочените стоки с произход от Гана следва да бъде забранено.
            
         
               (5)
            
            
               Мерките следва да останат в сила до 31 декември 2016 г., за да се реагира на съществуващия в момента риск от въвеждане, като същевременно се позволи на Гана да модернизира системата си за сертифициране.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Забранява се въвеждането на територията на Съюза на растения, различни от семена, от видовете Capsicum L., Lagenaria Ser., Luffa Mill., Momordica L. и Solanum L., с изключение на S. lycopersicum L., с произход от Гана.
   Член 2
   Член 1 се прилага до 31 декември 2016 г.
   Член 3
   Адресати на настоящото решение са държавите членки.
   
      Съставено в Брюксел на 13 октомври 2015 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 169, 10.7.2000 г., стр. 1.